עם שלושה הפסדים בשבעה מחזורים, ברומניה מתרוצצת תאוריית קונספירציה כי מאמן סטיוואה טרם פוטר בשל דרכונו, מה מתכנן לו ג'יג'י בקאלי?
רוני לוי שיחרר ביום חמישי הרבה אוויר אחרי שסטיאווה בוקרשט הביסה את סנאטטיאה קלוז' מהליגה השלישית והעפילה לשמינית גמר הגביע הרומני. האולטימטום שהציב לו הבעלים ג'יג'י בקאלי, באמצעות התקשורת המקומית, לפיו יהיה חייב לסיים את שרשרת הפסדי הליגה כבר הערב מול ספורטול ("לא אסכים שהקבוצה שלי תפסיד שלושה משחקי ליגה רצופים". המשחק הסתיים ב-0-0), לא התייחס אמנם למשחק הגביע. אבל כל פקיד בסטיאווה ידע כי הפסד מול קבוצה כל כך חלשה היה שולח את לוי הביתה אד הוק.
ויאורל טנסה, שחקן עבר של מכבי נתניה, חבר בצוות האימון של גאלאץ ומי שנחשב מקורב למיחאי "ממה" סטויקה, המנג'ר של לוי בסטיאווה, מאשר את הדברים. "הוא לא היה נשאר אם היה מפסיד בגביע", אומר טנסה ל"ספורט הארץ", "לוי מאוד מוערך ברמה המקצועית ברומניה, אבל העונה יש לו בעיה של תוצאות. בכל מקום בעולם מקובל שבעלים של קבוצה גדולה יציב אולטימטום שכזה. לוי אמר לא פעם שאם הוא יפסיד שלוש פעמים ברציפות בליגה, הוא יילך בעצמו".
בעיתונות הרומנית טוענים כי בין סטויקה ללוי שוררת מתחת לפני השטח מתיחות גדולה. המאמן התלונן לא פעם על הסגל הרזה והבעייתי שקיבל בירושה מהמנג'ר, כמו גם על נוכחותו המלחיצה על הספסל. סטויקה שתק ברוב המקרים, וכנשאל ישירות העדיף להתחמק. "אני זה שהבאתי אותו לסטיאווה", הוא אמר לטנסה, "כל מלה רעה שאגיד עליו רק תקרב את הסכין לגרון שלי. לוי איש עבודה ומקצוען והוא הוכיח זאת במשחקי הליגה האירופית".
למרות ההתבטאויות הסבלניות כביכול, בעיתונות הרומנית טוענים כי מעמדו של לוי החל להתערער ביום בו הפסיק סטויקה לגבות אותו מול ההנהלה. עם זאת, מבהירים שם, המנג'ר הוא רק אחד מבין חמשת מקבלי ההחלטות במועדון, בראשם עומד כמובן בקאלי.
בקאלי האמיתי, סבורים בתקשורת הרומנית, כבר מזמן היה מפטר את לוי. "להישאר בתפקיד עם שלושה הפסדים בשבעה משחקים", טוען העיתונאי דן פילוטי, "ועוד להפסיד בבית לקבוצה כמו פאנדוריל, אלו דברים שלא היו קורים גם לחברים הכי טובים של בקאלי. הוא מאמין ברוני לוי - לא לגמרי ברור למה, בייחוד לאור העובדה שבעצם לא הוא הביא אותו. התיאוריה שלי היא שהדימוי האנטישמי שלו הוא חלק מהסיבה שישראלי ויהודי כמו לוי מונה מלכתחילה, וחלק מהסיבה שהוא לא נזרק בקלות בה פוטרו אחרים".
למרות תאוריית הקונספירציה המעניינת הזאת, גם פילוטי סבור כי הפסד היום ישלח את לוי הביתה. "זה נכון שרק חלק מהאשמה נופלת על הכתפיים של המאמן", הוא טוען, "גם האוהדים מבינים את זה, אבל ככה זה בכדורגל, אתה יודע".
כולם מכירים את ג'יג'י בקאלי המוחצן, המשוגע, הקפריזי, האקסצנטרי, הקיצוני מבחינה פוליטית. לפני המשחק נגד שאלקה בליגה האירופית לפני עשרה ימים, הכריז האיש על ההרכב שלו בטלוויזיה. רוני לוי הנדהם העז להמרות את פיו והעלה מישהו אחר בעמדת המגן השמאלי. כפי שניתן ללמוד מדוגמאות מהעבר (ראו הרחבה למטה), בקאלי לא היסס לפטר גם על פחות מזה.
האם הוא השתנה? ממש לא. גם אם אחרי פתיחה צולעת בארבעת המחזורים הראשונים, בקאלי העניק לו גיבוי וטען כי "למדתי מניסיון העבר ואני לא ממהר. יש למאמן זמן עד פגרת החורף להראות מה הוא יודע". ההפסדים האחרונים, בבית לפאנדורי ובחוץ לגז מתאן, הוציאו את בקאלי הישן. "אם הוא לא מנצח את ספורטול, הוא יכול להגיד 'ביי ביי' וללכת הביתה", הכריז.
בקאלי הוא לא היחיד שמושך בחוטים בסטיאווה. פרט לסטויקה, ישנו גם את נשיא הכבוד של המועדון, שוער העבר האגדי הלמוט דוקאדם, סגנו טאיה ספונטה וגם ואלריו אגרסיאלה, יו"ר הקבוצה. כל אחד מהם צריך להצדיק את הצ'ק שהוא מקבל מבקאלי וכל אחד מהמר על הסוס שלו.
דוקאדם, למשל, חושב שנותנים ללוי חבל ארוך מדי. "אנחנו גרועים בהתקפה, גרועים בהגנה, שבלונים, אי אפשר להמשיך ככה", הוא אמר בראיון. מבחינת כדורגל הוא כנראה צודק, אבל בעיתונות הרומנית סבורים כי הוא פשוט מנסה להביא את האיש שלו למשרת המאמן. "יש פה עגלה עם צועני וארבעה סוסים, כמו שאומר הפתגם", ממשיל פילוטי, "הבעיה שכל אחד קשור בכיוון אחר".
המשבר הכלכלי ברומניה נותן את אותותיו על בקאלי, שמיעט להשקיע בקבוצה העונה. 16 שחקנים שוחררו בקיץ, 13 חדשים הוחתמו (רובם בהעברות חופשיות של שחקנים מדרג ב' והרכש כולו עמד על 2.4 מיליון יורו). אליהם צורפו שחקנים שעלו מהנוער.
"סטיאווה נכשלה בשנים האחרונות במטרתה לחזור להיות קבוצה שזוכה באליפויות, אבל העונה הדיבורים על אליפות הם בדיחה, בין אם לוי מתאים לליגה הרומנית (ובאוניראה הוא התאים) ובין אם אינו מתאים", כתב בעל טור בעיתונות הרומנית לפני כשבועיים, "הסגל שיש לה לא טוב יותר מאשר קבוצות מרכז טבלה ברומניה. אז מה אם קוראים לקבוצה סטיאווה?".
תוסיפו לכך את העובדה שסטיאווה לא משחקת באיצטדיון הביתי שלה בגלל סכסוך עם הצבא, אליו היתה משויכת בעבר ולו שייך סטאדיונל גנקאה. נכון לעכשיו היא מארחת את משחקיה בסטאדיונל אסטרה של קבוצת אסטרה פלוישט, הממוקם כמעט 60 קילומטרים מבוקרשט, ותמצאו עוד תירוץ שיוכל לשמש את לוי כשיחזור ארצה מההרפתקה הרומנית. מתי זה יקרה? במוקדם או במאוחר. רוב הסיכויים שהאופציה הראשונה נכונה יותר.